Teatrul este viața. Interviuri imaginare cu Radu Beligan

Eveniment cultural-memorabil: Geo Călugăru – 81 de ani

În anul 2002, Anul cultural I.L.Caragiale, colegul nostru, scriitorul Geo Călugăru din redacția Revistei Independența Română – Independenţa prin cultură, onorând solicitarea scriitorului Nicolae Rotaru, pe atunci directorul Revistei Pentru Patrie, a realizat cu maestrul Radu Beligan, un interviu, adecvat momentului. Acesta a apărut în revista menționată și în antologia Oglinzi retrovizoare la Editura Perpessicius. Am avut bucuria de a i-o oferi personal. Pornind de la această satisfacție, i-a încolțit ideea unei cărți dialog cu maestrul.

Din motive de vârsta înaintată și stare precară de sănătate, a fost refuzat politicos. Numai că, intrându-i în cap o asemenea intenție Geo Călugăru nu dorea, în nici un chip să renunțe la aceasta. Șansa i-a surâs și a descoperit în biblioteca personală volumul Pretexte și subtexte, autor Radu Beligan, apărut la Editura Meridiane în 1968. Citind-o a avut sentimentul că maestrul îi oferea răspunsuri la întrebările preexistente în mintea sa.

Surprins de acest miracol Geo Călugăru i-a cerut maestrului Radu Beligan să-i permită, de acolo, de sus, să dea viață acestei cărți dialog, menită a dovedi că și domnia sa este un vârf de foc al culturii române, ca și cele pe care le evocase în cartea amintită: Călinescu, Tudor Vianu și Ion Marin Sadoveanu. Scriitorul Geo Călugăru a realizat o carte pe care a botezat-o Teatrul este viața interviuri imaginare cu maestrul Radu Beligan, lansată la AGIR în fața unui numeros public spectator, s-a constituit într-un eveniment cultural, ce nu se va uita ușor.

Vom reproduce fragmente din luările de cuvânt ale vorbitorilor:

Geni Duță, editoarea cărții: Nu e deloc ușor, să ajungi de la o carte, ce s-a dorit una a amintirilor la o alta, fără a-i schimba conținutul epic, la una de interviuri, cu întrebări scăpărătoare și răspunsuri, dovedind cultura fabuloasă, a celui intervievat, însă Geo Călugăru a reușit.

Florian Laurențiu Stoica, Directorul revistei Independența Română-Independența prin cultură: Autorul reușește, în mod meșteșugit, să cupleze întrebările din imaginar, cu secvențele preexistente, realizând un format deosebit de atractiv, și mai ales dinamic. Chiar și maximele maestrului Radu Beligan capată altă valoare prin prisma interviului: Am sesizat în enunțurile dumneavoastră că teatrul și spectacolul nu înseamnă același lucru. În ce ar consta deosebirea? -Când autorul, regizorul și actorul lucrează împreună cu entuziasm, se face teatru. Când unul dintre ei vrea să predomine, se face spectacol.

Gheorghe Țiclete: Prin modul în care scriitorul Geo Călugăru a realizat aceste interviuri, a reușit să ne prezinte, convingător și bine argumentat, evoluția ascensională a unui mare artist, om de cultură și exemplu de dăruire profesională, de la începutul carierei sale până spre sfârșitul acesteia…

Nicolae Rotaru – Poet și eseist, prozator (mai ales pentru adolescenți) și jurnalist, documentarist și portretist, memorialist Geo Călugăru se manifestă cu lejeritate, dar scrupulos, cu profunzime, însă delicat, reușind să facă o bună impresie, cu acoperire în har.

Cleopatra Luca: Geo Călugăru manifestă o perseverență evidentă, o putere de muncă pe măsură și are talent. Dorința sa de a-l evoca, urmărind ideea că teatrul este viața, în semn de totală admirație față de geniul său actoricesc, dar și de formator de generații de actori ai scenei teatrale românești i-a reușit pe deplin.

I. Gh. Arcudeanu (actor): Cum ai dat de Beligan?! – Ești Călugăru sunt Arcudeanu/ Îmi pierise pentru scris elanu,/ Dar citind a ta carte cu Beligan/ Mă trimite-ntre litere un uragan,/ M-apuc iar de poezie, ești provocator/ Domnule inspirat autor!.

Victor Gh. Stan, Ion Rațiu, Elena Armenescu, Antoaneta Rădoi și Ionel N. Marin, care i-a conferit, în numele Asociației Cultural – Umanitare Bogdania” – Diplomă de merit cu prilejul lansării volumului Teatrul este viața. Interviuri imaginare cu Radu Beligan, au rotunjit evenimentul cultural. Sărbătoritului, care a pășit în cel de-al 82-lea an de viață, îi urăm, la mulți ani, cu sănătate! (Redacția Revistei Independența Română. Independența prin cultură)

Contents